Црква Светог Василија Острошког у Источном Сарајеву

Црква Светог Василија Острошког православни је храм који припада Митрополији дабробосанској Српске православне цркве (СПЦ). Налази се у Добрињи, у самом центру града Источно Сарајево,Република Српска, Босна и Херцеговина. Црквена општина и парохија которачка у Добрињи – Источно Сарајево помиње се у деветнаестом вијеку и звала се Сарајевско поље. Од 1919. године, границе парохије су измјењене и од тада носи назив по истоименом селу Которац који је с околним насељима и селима чинио парохију. Историја Прве иницијативе и препреке Идеја о изградњи храма на овом подручју датира још од краја XIX вијека, с обзиром на то да Парохија которачка деценијама није имала свој сопствени молитвени простор. Први озбиљан покушај градње започет је 1939. године када је подигнут парохијски дом и припремљен терен на локалитету Бијело поље. Међутим, избијање Другог свјетског рата и каснија национализација имовине од стране комунистичких власти зауставили су те планове. Тек 1983. године, Црквена општина успијева да откупи парохијски дом и земљиште, чиме су се поново стекли услови за градњу. Градња и ратна страдања Након добијања грађевинске дозволе, изградња храма је коначно почела у октобру 1990. године. Земљиште за изградњу цркве поклонио је Вукан Шеховац из Добриње. Пројекат храма израдила је архитекта Љубица Бошњак. До априла 1992. године, црква је била у великој мјери озидана и скоро потпуно прекривена бакром.Током рата у Босни и Херцеговини (1992–1995), храм се нашао у зони ратних дејстава. Објекат је претрпио знатна оштећења; звоник је два пута погођен пројектилима из бестрзајног топа, а фасада и бакарни кров били су изрешетани стрељачким наоружањем и гелерима. Обнова и освећење Након успостављања мира и формирања Српског Града Сарајева а затим и града Српско Сарајево (данас Источно Сарајево), приступило се санацији оштећења. Радови на обнови интензивирани су 1996. године. Храм је 2. маја 1999. године посјетио и у њему служио Патријарх српски Павле.Велико освећење храма обавио је митрополит дабробосански Николај 30. септембра 2001. године. Архитектура и унутрашњост Храм је пројектован у српско-византијском стилу са препознатљивом централном куполом и звоником који чине складну архитектонску цјелину. Инвентар храма (иконостас, Христова гробница, пјевнице, постоља за цјеливајуће иконе, владичански трон итд.) израђени су у дуборезу од храстовог дрвета. Иконе су урађене у манастиру Св. Прохора Пчињског. У љето 1997. године завршени су радови на унутрашњем уређењу храма, а сљедеће године, 1998, завршена је фасада храма.Унутрашњост храма красе:Иконостас израђен у дуборезу са иконама које прате православне каноне.Фрескопис који је рађен фазно након званичног освећења.Мозаици изнад улазних портала.У порти храма налази се савремени парохијски дом који служи као центар културних и духовних активности града Источно Сарајево. Вишегодишње закишњавање зидова и симсова храма учинило је да буде убрзано пропадање постављене фасаде, па се 2015. приступило обнови исте. Тада је фасада постала бордо-црвена умјесто раније жуте нијансе. Том приликом је извршена и замјена оштећеног лима на симсовима, а старо звоно је замјењено трима новима. Тако је до краја 2016. завршена половина храма (звоник и зидови до апсида), а 2017. купола и олтар. Данашњи статус и положај Храм Светог Василија Острошког данас заузима централну позицију у урбаном језгру града Источно Сарајево. Смјештен у парку Вељине, у градској четврти Добриња I, у општини Источна Илиџа. Храм се налази у непосредној близини главних градских садржаја – Градског шеталишта др Миодраг Лазић и Трга Србија. Захваљујући оваквом положају, црква представља не само вјерско средиште, већ и кључну тачку окупљања становника Источног Сарајева. Порта храма природно се надовезује на пјешачку зону и парковске површине, чинећи складну цјелину са модерним дијелом града који се развио око ње. Као централни духовни објекат у сједишту града, храм је мјесто одржавања најважнијих литургијских и народних сабрања, посебно током прославе крсне славе општине, града и самог храма. Види још Источно Сарајево Митрополија дабробосанска Свети Василије Острошки Референце Спољашње везе Храм Светог Василија Острошког у Добрињи Црква Добриња